Telegram neslužbeno doznaje da je u tijeku HDZ-ova operacija prikupljanja potpisa od zastupnika Mosta kako bi se do večerašnjeg obraćanja predsjednice Kolinde Grabar – Kitarović skupila većina potrebna za određivanje mandatara. To bi, doznajemo, bio Tomislav Karamarko. Prema posljednjim informacijama s Pantovčaka, predsjednica se prvo javnosti trebala obratiti oko 16 sati ali je to odgođeno za 18 sati.

Neslužbeno se također doznaje da je podrška dvoje zastupnika Milana Bandića HDZ-u također osigurana pa je HDZ zauzvrat danas odlučio podržati zagrebačkog gradonačelnika u gradskoj Skupštini te spriječiti prijevremene lokalne izbore.

Teške optužbe Bože Petrova

Podsjetimo, šef Mosta Božo Petrov izjavio je danas da zbog posljednjih događanja prekidaju pregovore s koalicijom Hrvatska raste. Čelnik Mosta Petrov rekao je to novinarima ispred središnjice Mosta, objavivši da Most prekida pregovore s koalicijom Hrvatska raste jer je u zadnjih 48 sati, dok su trajali pregovori, SDP zvao njihove saborske zastupnike i članove Nacionalnog vijeća i tražio podršku Zoranu Milanoviću za mandatara, ako razgovori ne prođu dobro.

U zadnjih pet tjedana prelazili smo preko puno stvari. Prije par dana rekao sam da je dosta šamaranja, uzimali su nam saborske zastupnike od Drage Prgometa i drugih članova njegove stranke Hrid do Stipe Petrine, kazao je novinarima Petrov, koji je bio vidno uzrujan.

Milanović: To nije istina

Na optužbe Bože Petrova je na presici u sjedištu SDP-a reagirao šef te stranke Zoran Milanović.

Čelnik SDP-a i koalicije Hrvatska raste Zoran Milanović u utorak je opovrgnuo tvrdnje predsjednika Mosta Bože Petrova da je SDP proteklih dana nagovarao zastupnike Mosta da u slučaju da pregovori propadnu podrže Milanovića kao mandatara, nazvavši te optužbe “nelogičnima” jer je SDP pristao na sve što je Most tražio.

Milanović je na konferenciji za novinare ustvrdio da je na pregovorima u ponedjeljak navečer s Mostom gotovo sve dogovoreno te da su, uz premijersko mjesto za Petrova, pristali i da Mostu pripadne sedam ministarstava i čelne funkcije u još nekoliko tijela, poput Hrvatske narodne banke, Apisa i Državnog ureda za upravljanje državnom imovinom.

“Pristali smo na sve to i postavlja se logičko pitanje koga bismo u takvoj situaciji uopće zvali i što bismo mu uopće mogli ponuditi”, rekao je.

Sada je sve na predsjednici

Kazao je kako je SDP Mostu nudio stvarnu i iskrenu podršku, uključujući i potpise svih koji su njega (Milanovića) već podržali kao mandatara.

Upitan što dalje očekuje, kazao je kako je sada sve na predsjednici Kolindi Grabar Kitarović. “Sada je na predsjednici da pokaže je li državnica. Nadam se da jest i da neće dopustiti da ne znam kakve metode prevladaju”, rekao je Milanović, koji je uvjeren kako “HDZ sada provodi svoju policijsko-obavještajnu operaciju”.